CELEX: 62005FO0018
Language: el
Date: 2009-09-29
Title: Διάταξη του προέδρου του πρώτου τμήματος του Δικαστηρίου Δημόσιας Διοίκησης της 29ης Σεπτεμβρίου  2009. # D κατά Επιτροπής των Ευρωπαϊκών Κοινοτήτων. # Υπαλληλική υπόθεση - Υπάλληλοι - Διαγραφή - Δικαστικά έξοδα. # Υπόθεση F-18/05 RENV.

ΔΙΑΤΑΞΗ ΤΟΥ ΠΡΟΕΔΡΟΥ ΤΟΥ ΠΡΩΤΟΥ ΤΜΗΜΑΤΟΣ ΤΟΥ ΔΙΚΑΣΤΗΡΙΟΥ ΔΗΜΟΣΙΑΣ ΔΙΟΙΚΗΣΗΣ
      της 29ης Σεπτεμβρίου 2009 
      Υπόθεση F-18/05 RENV
      D
      κατά
      Επιτροπής των Ευρωπαϊκών Κοινοτήτων 
      «Υπαλληλική υπόθεση – Υπάλληλοι – Αναπομπή κατόπιν αναιρέσεως – Επαγγελματική ασθένεια – Αίτηση αναγνωρίσεως της επαγγελματικής αιτίας της επιδεινώσεως της ασθενείας από την οποία πάσχει ο προσφεύγων – Άρθρο 73 του ΚΥΚ – Διαγραφή – Δικαστικά έξοδα»
      Αντικείμενο: Προσφυγή, ασκηθείσα δυνάμει των άρθρων 236 ΕΚ και 152 ΕΑ, με την οποία ο D ζητεί την ακύρωση της αποφάσεως της Επιτροπής,
         της 4ης Μαΐου 2004, περί απορρίψεως του αιτήματός του να αναγνωριστεί ότι η ασθένεια ή η επιδείνωση της ασθένειας από την
         οποία πάσχει και η οποία τον εμποδίζει να ασκήσει καθήκοντα της κατηγορίας του που αντιστοιχούν στον βαθμό του οφείλεται σε
         επαγγελματικούς λόγους.
      
      Απόφαση: Η υπόθεση F‑18/05 RENV, D κατά Επιτροπής, διαγράφεται από το πρωτόκολλο του Δικαστηρίου Δημόσιας Διοίκησης. Η Επιτροπή φέρει
         το σύνολο των δικαστικών της εξόδων όσον αφορά τόσο τη διαδικασία ενώπιον του Δικαστηρίου Δημόσιας Διοίκησης όσο και αυτήν
         ενώπιον του Πρωτοδικείου, καθώς και το ήμισυ των εξόδων στα οποία υποβλήθηκε ο προσφεύγων κατά τις εν λόγω διαδικασίες. Ο
         προσφεύγων φέρει το ήμισυ των δικαστικών εξόδων όσον αφορά τις διαδικασίες ενώπιον του Δικαστηρίου Δημόσιας Διοίκησης και
         του Πρωτοδικείου. Η Axa Belgium, παρεμβαίνουσα υπέρ της Επιτροπής, φέρει τα δικαστικά της έξοδα.
      
      Περίληψη
      Διαδικασία – Δικαστικά έξοδα – Παραίτηση δικαιολογούμενη από τη στάση του αντιδίκου
      (Κανονισμός Διαδικασίας του Πρωτοδικείου, άρθρο 87 § 5· Κανονισμός Διαδικασίας του Δικαστηρίου Δημόσιας Διοίκησης, άρθρο 122)
      Κατά το άρθρο 87, παράγραφος 5, του Κανονισμού Διαδικασίας του Πρωτοδικείου, το οποίο εφαρμόζεται mutatis mutandis στις δίκες
         που εκκρεμούν ενώπιον του Δικαστηρίου Δημόσιας Διοίκησης προ της ενάρξεως ισχύος του Κανονισμού Διαδικασίας του Δικαστηρίου
         αυτού, ο παραιτούμενος διάδικος καταδικάζεται στα δικαστικά έξοδα, εφόσον ο αντίδικος διατύπωσε σχετικό αίτημα με τις παρατηρήσεις
         του επί της παραιτήσεως. Ωστόσο, κατόπιν αιτήσεως του παραιτούμενου διαδίκου, καταδικάζεται στα έξοδα ο αντίδικος, αν τούτο
         δικαιολογείται από τη στάση του.
      
      Εντούτοις, τα έξοδα πρέπει να κατανέμονται μεταξύ των διαδίκων στην περίπτωση που η παραίτηση έπεται της αποφάσεως του οργάνου
         να επανεξετάσει, κατόπιν τετραετίας, την απόφασή του με την οποία αρνήθηκε να αναγνωρίσει ότι η ασθένεια οφείλεται σε επαγγελματικούς
         λόγους και κατά της οποίας ο ενδιαφερόμενος άσκησε προσφυγή, και συγκεκριμένα όταν, αφενός, η δήλωση παραιτήσεως έγινε εντός
         τριών εργάσιμων ημερών προ της επ’ ακροατηρίου συζητήσεως και σχεδόν ένα έτος μετά την απόφαση αυτή και, αφετέρου, η αναιρετική
         δίκη στην ίδια υπόθεση είχε θετική έκβαση για το όργανο.
      
      (βλ. σκέψεις 10 έως 14)